Бөтә донъя башҡорттары ҡоролтайының быйылғы тәүге сәфәрҙәренең береһе тап Ырымбурҙан башланып китеүе һис ғәжәп түгел. Тап ошо ҡалала тәүге башҡорт ҡоролтайҙары үткән, Башҡортостан автономияһына нигеҙ һалынған. Сара ла, беренсенән, Рәсәй Федерацияһының тәүге автономиялы республикаһы – Башҡорт АССР-ының 100 йыллығына арналһа, икенсенән, быйыл йәй 28-29 июндә үтәсәк Бөтә донъя башҡорттарының V ҡоролтайына делегаттар һайлау эшенә бағышланды.